Diari Oficial de la Generalitat Valenciana


Sumari del DOGV 6306, del 08-07-2010 (2010/7818)

ORDE 68/2010, de 2 de juliol, de la Conselleria d'Educació, per la qual es convoquen ajudes per a la realització de pràctiques formatives per part d'alumnes que cursen estudis no universitaris de caràcter professionalitzador.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6306

Data del DOGV
:   08-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7818


Data del document
:   02-07-2010

Organisme emissor
:   Conselleria d'Educació

Tipus de document
:   Ordre

Descriptors 

:   * ajuda pública

ORDE 68/2010, de 2 de juliol, de la Conselleria d'Educació, per la qual es convoquen ajudes per a la realització de pràctiques formatives per part d'alumnes que cursen estudis no universitaris de caràcter professionalitzador. [2010/7818]
La realització de pràctiques formatives en empreses o entitats productives, per part de l'alumnat que cursa estudis no universitaris de caràcter professionalitzador, és un component bàsic del procés formatiu, al permetre al jove estudiant comprovar en una situació real de treball el nivell de competència professional adquirit en el centre educatiu, conéixer nous processos productius i d'organització empresarial, al mateix temps que el coneixement de les relacions laborals que li facilitarà el seu trànsit a la vida activa i professional.
Els centres docents establixen uns concerts de col·laboració amb empreses o entitats del seu entorn a fi de facilitar les dites pràctiques formatives, ampliant-se la col·laboració amb aportacions innovadores per a l'actualització dels currículums docents a través de les relacions que s'establixen entre els professors-tutors i els instructors d'empresa.
El desenrotllament de les pràctiques formatives en centres de treball pot suposar una sèrie de gastos extraordinaris a l'alumnat, per la qual cosa es considera necessari destinar ajudes econòmiques que en part els compense.
Per això, i fent ús de les atribucions que em conferix l'article 28, de la Llei 5/1983, de 30 de desembre, del Consell, i tenint en compte el que establix la Llei 38/2003, General de Subvencions (BOE 18.11.2003), el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana (TRLHP); i el Reglament General de Subvencions, aprovat pel Reial Decret 887/2006 de 21 de juliol, vista la proposta de la directora general d'Avaluació, Innovació i Qualitat Educativa i de la Formació Professional de data 22 de juny de 2010, i de conformitat amb esta
ORDENE
Primer. Convocatòria i bases
1. Convocar ajudes per a l'alumnat dels centres docents no universitaris que realitzen pràctiques formatives en empreses o entitats públiques o privades.
2. Aprovar les bases per les quals es regirà l'adjudicació de les ajudes que figuren en l'annex I de l'orde, així com els models de sol·licitud d'ajuda econòmica per a l'alumnat, la certificació d'haver realitzat les pràctiques formatives i tinguen dret a elles (annex SA) i la certificació del centre en què es relaciona la totalitat de l'alumnat que ha realitzat les pràctiques formatives (annex CA) i s'especifica la modalitat a què pertanyen en funció del desplaçament realitzat.
Segon. Import
L'import global màxim destinat a les ajudes la concessió de les quals es convoca per la present orde serà de 1.749.419,60 euros. Les ajudes es finançaran amb càrrec a la línia de subvenció T0086000, capítol IV, del programa 421.50, secció 09, servici 02, centre gestor 03, del pressupost de la Generalitat per a 2010.
Les ajudes estan cofinançades pel Fons Social Europeu (874.709,80 euros, 50% de fons finalistes) i la Generalitat (874.709,80 euros, 50% de fons propis).
Les subvencions finançades amb càrrec a fons de la Unió Europea es regiran per les normes comunitàries i pel que establix la Llei 38/2003, de 17 de novembre, General de Subvencions; així com, en concret, els articles 45 i 46 de la dita llei. La percepció de les ajudes econòmiques per part dels beneficiaris estarà condicionada al compliment de les obligacions que establix l'art. 14 de la dita llei i a l'obligació de col·laboració en l'exercici de les funcions de control. Així mateix, caldrà ajustar-se a allò que s'ha disposat en l'Orde TIN/2965/2008, de 14 d'octubre, per la qual es determinen els gastos subvencionables pel Fons Social Europeu durant el període de programació de 2007-2013.
Tercer. Terminis
El termini per a resoldre i notificar la convocatòria serà de sis mesos a computar des de l'endemà de la publicació de la present orde. D'acord amb l'art. 55 de la Llei 9/2001, de 27 de desembre, de la Generalitat, de Mesures Fiscals, Administratives i d'Orde Social, els interessats podran entendre desestimades les seues sol·licituds per silenci administratiu, si una vegada vençut el termini de sis mesos no s'ha notificat cap resolució expressa.
DISPOSICIONS ADDICIONALS
Primera
Es delega en la directora general d'Avaluació, Innovació i Qualitat Educativa i de la Formació Professional la facultat per a concedir les ajudes i subvencions, i s'autoritza a esta perquè dicte les resolucions necessàries per al desenrotllament i l'execució de la present orde.
Segona
Les ajudes atorgades a l'empara d'esta orde no estan subjectes a l'obligació de notificació o comunicació que establix l'article 108 del Tractat de Funcionament de la Unió Europea (TFUE), per comprendre ajudes a la formació, una de les categories exemptes, d'acord amb l'article 107.2e) TFUE, en relació amb el Reglament (CE) 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat (Reglament general d'exempció per categories).
DISPOSICIÓ FINAL
Primera
Els directors/es dels centres docents disposaran del que és necessari perquè la present orde siga coneguda per tots els sectors de la comunitat educativa del centre.
Segona
L'orde produirà efectes des de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú; i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 2 de juliol de 2010
El conseller d'Educació,
ALEJANDRO FONT DE MORA TURÓN
Annex I
Bases de la convocatòria
Primera. Objecte
L'objecte de les ajudes de la present convocatòria és compensar, en part, els gastos extraordinaris que ocasionen a l'alumnat la realització de les pràctiques formatives en centres de treball (FCT).
Per al desenrotllament d'estes pràctiques formatives (FCT) en empreses o en entitats públiques i privades, l'alumne o l'alumna ha de desplaçar-se a l'entorn productiu en què es desenrotlla la dita formació, la qual cosa pot suposar un gasto extraordinari per a la unitat familiar.
Segona. Requisits dels sol·licitants
Poden rebre ajudes econòmiques per desplaçament i ser-ne beneficiaris per la realització de les pràctiques formatives en centres de treball:
a) L'alumnat matriculat en centres públics dependents de la Conselleria d'Educació, que curse cicles formatius, mòduls professionals experimentals o programes de qualificació professional inicial (PCPI), que haja realitzat les pràctiques formatives en empreses o entitats públiques o privades a través del corresponent concert de col·laboració establit en l'Orde de 31 d'agost de 1988, de la Conselleria de Cultura, Educació i Ciència. (DOGV de 15 de setembre).
b) L'alumnat matriculat en centres privats, en ensenyances concertades amb la Conselleria d'Educació, que curse cicles formatius i que haja realitzat pràctiques formatives en empreses o entitats públiques o privades a través d'un concert de col·laboració.
c) L'alumnat matriculat en centres públics dependents de la Conselleria d'Educació que curse cicles formatius en ensenyances d'Art i Disseny o ensenyances esportives que haja realitzat les pràctiques formatives en empreses o entitats públiques o privades a través del corresponent concert de col·laboració establit en l'Orde de 31 d'agost de 1988, de la Conselleria de Cultura, Educació i Ciència (DOGV de 15 de setembre).
I que, a més, complisquen el requisit següent:
- Realitzar el mòdul professional de FCT en empreses o entitats públiques i privades distintes del centre educatiu en què curse el cicle formatiu.
L'alumnat que participe en FCT en l'àmbit transnacional s'acull a altres ajudes i només tindrà dret a les ajudes per les jornades que realitze en el territori nacional.
Tercera. Modalitats d'ajudes
1. Les ajudes destinades a l'alumnat són en concepte exclusiu de suport als gastos previsibles de locomoció o transport, i se'n distingixen tres modalitats:
a) Alumnes que realitzen les pràctiques formatives en empreses o entitats situades en distinta localitat a la del seu domicili, i a la del seu centre educatiu, i entre 5 i 20 quilòmetres d'estes.
b) Alumnat que realitze les pràctiques formatives en empreses o entitats situades en distinta localitat a la del seu domicili, i a la del seu centre educatiu, i a més de 20 quilòmetres d'estes.
c) Alumnat que realitze les pràctiques formatives en empreses o entitats situades en la mateixa o en una distinta localitat a la del seu domicili, i a la del seu centre educatiu, i entre 3 i 5 quilòmetres d'estes.
Per a determinar la modalitat de l'alumnat, es tindrà en compte la menor de les distàncies anteriorment indicades. Així mateix, el quilometratge s'hi establirà segons el mapa oficial de carreteres del Ministeri de Foment.
2. S'establixen com a imports màxims de les ajudes destinades a l'alumnat:
a) 15 euros per dia de pràctiques formatives per a la modalitat a), fins a un límit de 500 euros
b) 20 euros per dia de pràctiques formatives per a la modalitat b), fins a un límit de 900 euros
c) Fins a 120 euros en concepte de xicotets gastos de transport o locomoció per a la modalitat c)
Les ajudes s'ajustaran en funció del presupuesto disponible i del total de dies i hores de pràctiques formatives certificades pel centre educatiu durant l'any 2010.
Si l'alumnat ha obtingut una exempció parcial del mòdul de pràctiques formatives en centres de treball, s'adjuntarà a la documentació presentada una fotocòpia compulsada de l'esmentada exempció.
Quarta. Sol·licitud i documentació
Les sol·licituds d'ajuda es formularan per escrit, segons el model SA, que figura com a annex a la present orde i s'entregaran per a la seua presentació en la secretaria dels centres docents on l'alumnat curse les ensenyances, previ a la realització de les pràctiques formatives.
El centre educatiu comprovarà que complix els requisits, ordenarà i remetrà junt amb el certificat, segons el model CA, en un únic enviament, els models SA a la Direcció General d'Avaluació, Innovació i Qualitat Educativa i de la Formació Professional, Servici d'Iniciació Professional. Els models SA han de remetre's en el mateix orde en què apareixen en el model CA.
Quinta
1. La duració de les beques coincidirà amb el període de pràctiques formatives, amb una duració diferent, segons la família professional, i que en cap cas superarà els 12 mesos d'extensió.
2. Una vegada finalitzades les pràctiques formatives, els directors i els titulars dels centres docents certificaran el que efectivament ha realitzat l'alumnat, en els termes indicats en el model CA, que figura com a annex a la present orde.
3. Abans del 31 de juliol de 2010, es presentaran les sol·licituds, segons el model SA, així com la certificació a què fa referència el punt anterior, en la Conselleria d'Educació, o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; adreçades a la Direcció General d'Avaluació, Innovació i Qualitat Educativa i de la Formació Professional, Servici de Formació Professional, Secció d'Iniciació Professional; Av. Campanar, 32, 46774 València. Així mateix, cada centre enviarà, per correu electrònic, una còpia de l'arxiu generat pel programa GESFCT, com a arxiu adjunt a l'adreça següent: tjb@htx.dy
Sexta
L'òrgan competent per a la instrucció del procediment serà la direcció de l'Àrea de Formació Professional de la Conselleria d'Educació.
Es constituirà una comissió de selecció que estudiarà les propostes dels centres, elaborarà les llistes provisionals de les dotacions econòmiques que s'han de concedir, resoldrà les eventuals reclamacions i realitzarà una proposta que la direcció de l'Àrea de Formació Professional elevarà a la directora general d'Avaluació, Innovació i Qualitat Educativa i de la Formació Professional per a la resolució de la present convocatòria.
La comissió de selecció estarà integrada per:
President:
- El cap de l'Àrea de Formació Professional o la persona en qui delegue, el qual tindrà vot de qualitat en cas d'empat.
Vocals:
- El cap de la Secció d'Iniciació Professional.
- Un representant de la Inspecció educativa, nomenat per la Subsecretaria de la Conselleria d'Educació.
- Un representant d'un centre docent no universitari, nomenat per la directora general d'Avaluació, Innovació i Qualitat Educativa i de la Formació Professional.
- Un tècnic de la Secció d'Iniciació Professional, qui actuarà com a secretari, amb veu però sense vot.
Sèptima. Criteris de selecció
Els criteris de concessió de les ajudes són el fet de realitzar o haver realitzat pràctiques formatives (FCT) i la distància al lloc on es realitzen estes.
Són objecte de compensació econòmica per transport, ja que el seu desplaçament suposa un gasto extraordinari en comparació a la resta de mòduls cursats en el cicle formatiu.
I a més, per a evitar perjuís econòmics i així poder garantir que cap alumne pot patir un greuge comparatiu quan es trobe en una situació que li comporte un gasto extraordinari i significatiu.
Seran elegibles totes les sol·licituds que complisquen amb els requisits i hagen sigut entregades correctament pels centres dins la data assenyalada.
La comissió de selecció determinarà el nombre de sol·licitants per cada una de les 3 modalitats possibles especificades en l'apartat tercer de l'annex I d'esta orde, tenint en compte les certificacions dels centres educatius.
El criteri de selecció serà el prorrateig de la quantitat global màxima entre tots els sol·licitants que complisquen els requisits, tenint en compte a més els màxims per a cada modalitat. Una vegada realitzat l'estudi de les sol·licituds, la comissió de selecció, repartirà la quantia de les ajudes, segons siguen de tipus a), b) o c) per al desplaçament.
Octava. Resolució de la convocatòria
1. Resolució provisional
La resolució provisional d'assignació econòmica per centre i alumnat es comunicarà a tots els centres que van presentar sol·licituds, i s'ha de fer-se pública en els taulers d'anuncis dels centres, als efectes previstos en l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 7.2.d del Reglament núm. 1828/2006, de la Comissió. Es disposarà d'un termini de 8 dies hàbils a comptar des de l'endemà a la comunicació per a presentar reclamacions davant de la comissió de selecció, la qual resoldrà les reclamacions i elevarà la proposta a la direcció de l'Àrea de Formació Professional de la Conselleria d'Educació.
2. Resolució definitiva
Vista la proposta de la comissió de selecció, la direcció de l'Àrea de Formació Professional de la Conselleria d'Educació formularà una proposta de resolució a la directora general d'Avaluació, Innovació i Qualitat Educativa i de la Formació Professional, que per delegació del conseller, dictarà una resolució abans de l'11 de desembre de l'any en curs, i s'informarà de tots els centres docents que van presentar la documentació corresponent, havent de fer-se pública en els taulers d'anuncis dels centres, als efectes previstos en l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 7.2.d del Reglament núm. 1828/2006, de la comissió. Així mateix, seran informats de la inclusió de les seues dades de caràcter personal en un fitxer de tractament automatitzat, i que este tractament es durà a terme d'acord amb el que disposa la Llei Orgànica 15/1999, de Protecció de Dades de Caràcter Personal, i el Reglament que la desenrotlla; i que els interessats poden exercir els seus drets, d'acord amb l'esmentat reglament, davant l'òrgan convocant o tramitador.
No es requerirà la publicació en el DOCV, ja que es complix el que establix l'apartat 3 c) de l'article 18 de la Llei General de Subvencions. La publicació en els taulers d'anuncis dels centres docents de les llistes definitives ja assegura la difusió necessària de la resolució, la qual cosa justifica prescindir-ne de la publicació en el DOCV.
La percepció de les ajudes previstes en esta convocatòria serà incompatible amb la percepció d'altres amb el mateix objecte.
Novena
1. Amb l'autorització de l'alumnat, l'abonament de les ajudes s'efectuarà a través dels centres docents on l'alumnat estiga matriculat.
Els centres docents privats concertats responen al concepte «d'entitat col·laboradora» (article 12, de la Llei General de Subvencions), per la qual cosa han d'acreditar, davant de l'òrgan competent per a l'ordenació i instrucció del procediment, complir el que establixen els articles 13, 15 i 16 de la Llei General de Subvencions; incloent-hi l'exigència d'acreditar estar al corrent en les obligacions tributàries i davant de la Seguretat Social, d'acord amb el que s'especifica en la base octava.
2. En el termini de tres mesos des que els centres docents reben les ajudes, els directors o titulars remetran els documents acreditatius del seu pagament a cada un dels beneficiaris, de conformitat amb l'article 30.2 de la Llei General de Subvencions i a l'article 2 de l'Orde BBZ 0256/2008, de 14 d'octubre, per la qual es determinen els gastos subvencionables pel Fons Social Europeu durant el període de programació 2007-2013, a la DG d'Avaluació, Innovació i Qualitat Educativa i de la Formació Professional.
Com a conseqüència de l'anterior, només es podrà pagar l'alumnat per mitjà d'una transferència o un xec bancari i adjuntar la justificació bancària corresponent de cobrament efectivament realitzat pel beneficiari. No serà mitjà de pagament admissible a l'efecte d'esta convocatòria l'expedició i la firma del rebut per part de l'alumnat.
La documentació es presentarà en la Conselleria d'Educació o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; adreçades a la Direcció General d'Avaluació, Innovació i Qualitat Educativa i de la Formació Professional; el Servici de Formació Professional; la Secció d'Iniciació Professional; Av. Campanar, 32, 46201 València.
Deu. Obligacions dels beneficiaris
L'obligació de cada un dels beneficiaris és destinar l'import d'esta a pal·liar, parcialment, els gastos ocasionats per a acudir al lloc on hagen de desenrotllar les seues pràctiques formatives professionalitzadores.
Onze
1. Els centres educatius comunicaran a l'alumnat fefaentment per escrit que estan al cobrament les ajudes i en determinaran un període no inferior a tres mesos per al pagament.
2. L'alumnat que transcorreguts els tres mesos mencionats en el paràgraf anterior no haja passat al cobrament, s'entendrà que renúncia a este.
Dotze
Els centres privats concertats que reben les ajudes en la seua condició «d'entitats col·laboradores» han d'acreditar, davant de l'òrgan que concedix la subvenció, prèviament a la proposta de resolució, que es troben al corrent de les seues obligacions tributàries i amb la Seguretat Social, en els termes establits en l'article 22 del Reglament General de Subvencions (BOE del 25 de juliol de 2006).
Els centres privats concertats han de presentar, en el supòsit de noves altes o variació de dades fiscals o bancàries, l'annex III que figura en esta orde com a imprés normalitzat de «Manteniment de tercers» a l'efecte del que disposa l'Orde de 15 de febrer de 2005 (DOGV de 4 de març), de la Conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat, i s'aprova un nou model d'instància modificada per Orde de 31 d'agost de 2007 (DOCV d'11 de setembre). Amb anterioritat a la proposta de resolució de l'adjudicació, ha de presentar davant de l'òrgan competent per a l'ordenació de la instrucció i del procediment una declaració responsable de no estar incurs en cap de les prohibicions establides en l'article 13, apartats 2 i 3, de la Llei General de Subvencions (annex II). La dita justificació podrà realitzar-se per qualsevol dels procediments indicats en l'apartat 7 del mencionat article 13 i substituïx la presentació de les certificacions en els casos previstos en l'article 24 del Reglament General de Subvencions.
Tretze
Procedirà el reintegrament de les quantitats percebudes i l'exigència de l'interés de demora des del moment del pagament de les ajudes, en els supòsits establits en la Llei General de Subvencions, article 37, sobre les causes del reintegrament de les ajudes i subvencions; i article 36, sobre la invalidesa de la resolució de la concessió.